ฟอลคอนเปิดตัว ประกันเด็กหาย
ฟอลคอนแหวกแนวจับมือโพโมะ เปิดขายประกันคุ้มครองเด็กถูกลักพาตัว
8 ก.ย. 2559

ฟอลคอนแหวกแนวจับมือโพโมะ เปิดขายประกันคุ้มครองเด็กถูกลักพาตัว
น.ส.วิไล ธรรมถิวัธ ผู้อำนวยการฝ่ายพัฒนาธุรกิจ บริษัท ฟอลคอนประกันภัย เปิดเผยว่า บริษัทได้ร่วมมือกับบริษัท โพโมะเฮาส์ ผู้จำหน่ายนาฬิกาป้องกันเด็กหาย “โพโมะ” เปิดตัวแคมเปญ ประกันเด็กหายจากการถูกลักพาตัวและประกันภัยอุบัติเหตุเป็นครั้งแรกในไทย โดยให้ความคุ้มครองเป็นเวลา 1 ปี วงเงินรวมสูงสุด 2.5 แสนบาท
สำหรับเงื่อนไขความคุ้มครองนั้น จะมีค่าใช้จ่ายที่เกิดขึ้นในกรณีที่เด็กถูกลักพาตัวเพื่อเรียกค่าไถ่ เช่น ค่าไถ่ที่ต้องชำระ ค่าจ้างผู้เชี่ยวชาญอิสระเพื่อเจรจาต่อรองเรียกค่าไถ่ ค่าแจ้งเบาะแสรางวัลนำจับ หรือกรณีที่ไม่มีการเรียกค่าไถ่ เช่น ค่าเดินทางและค่าการสื่อสารเพื่อติดตามการลักพาตัว เพื่อไปรับเด็กมาจากสถานที่ซึ่งถูกกักกันไว้ มีวงเงินคุ้มครอง 2 แสนบาท
นอกจากนี้ ยังให้ความคุ้มครองรวมถึงกรณีเสียชีวิต สูญเสียอวัยวะ หรือทุพพลภาพจากอุบัติเหตุทั่วไป มีวงเงินคุ้มครอง 5 หมื่นบาท ซึ่งวงเงินคุ้มครองที่ได้รับนั้น เชื่อว่าจะสามารถช่วยบรรเทาภาระค่าใช้จ่ายต่างๆ ที่เกิดขึ้นสำหรับผู้ปกครองที่อาจต้องใช้ในกระบวนการต่างๆ ในการตามหาเด็กหายได้